(Bali trip มื้อที่ 3)
ถ้าอยากติดตามว่าไปทานที่ไหนบ้างในบาหลี ตามใน saved list ได้ครับ

ร้านนี้อยู่ที่หาด Kedonganan ของ Bali บริเวณนี้มีหลายร้านมากเรียงๆกัน หลังจากที่ศึกษารีวิวใน google ที่แนะนำร้านอื่นในบริเวณนี้ แต่ก็ไปไม่ถึงเพราะรถติดมาก สุดท้าย ก็มาลองร้านนี้ดู หน้าตาดูดี แต่ไม่มีคนเลย เดินผ่านร้านเข้าไปถึงหาด ถึงได้รู้ว่า คนเค้านั่งกันอยู่บนหาด เราเลือกนั่งโต๊ะที่ติดทะเลเลย บรรยากาศดีครับ ลมเย็นๆ มีดาวบนฟ้า มีดนตรีฟัง และมีเต้นแบบบาหลีให้ชมด้วย 

การสั่งอาหารทะเลของที่นี่ไม่เหมือนที่เมืองไทยครับ ที่นี่ต้องออกไปชี้ว่าจะเอาอะไร ชั่งกันให้เห็นๆว่ากี่กก. เลือกว่าจะทำแบบไหน ซึ่งก็คือย่างด้วยซอสอะไร ซอสกระเทียมหรือ ซอสบาหลี (Balinese sauce) ซึ่งจะออกรสชาติหวานๆ ถั่วๆหน่อย เมื่อส่ังจานย่างแล้ว ร้านจะแถม ซุป ผัก (ผักบุ้งผัด) และ เครื่องเคียงมาให้

ปลากระพงแดง (IDR 195k/กก.) ตัวที่ได้มาหนัก 8 ขีด  ประมาณ 150k ก็ประมาณ 450 บาท 

ปลาหมึก (IDR 170k/กก.) เป็นปลาหมึกหอมหนัก 0.5 กก. จานนี้ก็ประมาณ 280 บาท 

กุ้งลายเสือตัวใหญ่ (IDR 405k/กก.) ที่ได้มาหนักครึ่งกก. ประมาณ 600 บาท

หอยตะลับ (mussel) (IDR 160k/กก.) ที่ได้มาหนัก 1 กก. ประมาณ 500 บาท

ทุกอย่างใช้ Balinese sauce ย่างทั้งหมด รสชาติอร่อยแบบแปลกใหม่ ดีครับ เพราะซอสจะเคลือบตัวปลา หอย และปลาหมึก ไปหมดที่อร่อยเลยคือน้ำจิ้มครับ เรียก Sambal เหมือนกันหมด แต่ที่นี่เป็น พริกหั่นและหอมแดง อยู่ในน้ำมัน (Sambal คืออะไรก็ได้ที่มีลักษณะเป็นน้ำพริก)

อาหารทุกอย่าง ถ้าทานในร้านใหญ่ๆ จะโดน Service charge และ tax 21% ครับ แต่ถ้าร้านเล็กกว่านี้ หรือจ่ายเงินสด ก็อาจจะไม่ต้องเสีย 21% 

อาหารจานเด็ด: ปลาย่างซอส Balinese

คะแนนตามหัวข้อ:
<บรรยากาศ> 8/10
<รสชาติ> 8/10 
<บริการ> 6/10
<ความเร็ว> 6/10
<ความคุ้มค่า> 8/10

สี่ดาวครับ อร่อยครับ ราคาไม่แพง
 
หมายเหตุ:
การวิจารณ์นี้เป็นความเห็นส่วนตัวครับ คนเราชอบไม่เหมือนกัน ถ้าวิจารณ์ไม่ถูกใจก็โปรดให้อภัยนะครับ คิดว่าเป็นความเห็นหนึ่งนะครับ จะได้ชนะคู่แข่งได้ เพราะเดี๋ยวนี้ร้านอาหารเยอะมากๆครับ เอาใจช่วยครับ